作者:韓琮
標題:秋晚信州推院親友或責無書，即事寄答
內容:官信安仁拙，書非叔夜慵。謬馳驄馬傳，難附鯉魚封。萬裡勞何補，千年運忝逢。不量橫草力，虛慕入雲蹤。潔水空澄鑒，持鉛亦礪鋒。月寒深夜桂，霜凜近秋松。憲摘無逃魏，冤申得夢馮。問狸將挾虎，殲蠆敢虞蜂。商吹移砧調，春華改鏡容。歸期方畹積，愁思暮山重。仙鼠猶驚燕，莎雞欲變蛩。唯應碧湘浦，雲落及芙蓉。